CELEX: 32021D1776
Language: et
Date: 2021-10-05 00:00:00
Title: Nõukogu rakendusotsus (EL) 2021/1776, 5. oktoober 2021, millega muudetakse otsust 2009/791/EÜ, mille kohaselt lubatakse Saksamaa Liitvabariigil jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 168

11.10.2021   
               
               
                  ET
               
               
                  Euroopa Liidu Teataja
               
               
                  L 360/112
               
            
         NÕUKOGU RAKENDUSOTSUS (EL) 2021/1776,
         5. oktoober 2021,
         millega muudetakse otsust 2009/791/EÜ, mille kohaselt lubatakse Saksamaa Liitvabariigil jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 168
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõike 1 esimest lõiku,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2006/112/EÜ artiklitega 168 ja 168a reguleeritakse maksukohustuslase õigust arvata maha käibemaks, mis on makstud kaupade ja teenuste pealt, mis on talle tarnitud tema maksustatava tegevuse tarbeks. Saksamaa Liitvabariigile (edaspidi „Saksamaa“) on antud luba kohaldada erandmeedet, mille eesmärk on jätta kaupadelt ja teenustelt võetav käibemaks käibemaksu mahaarvamise õiguse kohaldamisalast välja, kui kõnealuseid kaupu ja teenuseid kasutatakse üle 90 % ulatuses maksukohustuslase või tema töötajate isiklikuks tarbeks või üldiselt muul kui ettevõtluse eesmärgil või mittemajandusliku tegevuse tarbeks.
                  
               
                     (2)
                  
                  
                     Nõukogu otsusega 2000/186/EÜ (2) lubati Saksamaal algselt kehtestada ja kohaldada nõukogu direktiivi 77/388/EMÜ (3) artiklitest 6 ja 17 kõrvale kalduvaid meetmeid kuni 31. detsembrini 2002. Nõukogu otsusega 2003/354/EÜ (4) lubati Saksamaal kohaldada direktiivi 77/388/EMÜ artiklist 17 kõrvale kalduvat meedet kuni 30. juunini 2004. Nõukogu otsusega 2004/817/EÜ (5) pikendati kõnealust luba kuni 31. detsembrini 2009.
                  
               
                     (3)
                  
                  
                     Nõukogu otsusega 2009/791/EÜ (6) lubati Saksamaal jätkuvalt kohaldada meedet, millega tehakse erand direktiivi 2006/112/EÜ artiklist 168. Pärast korduvaid pikendusi kaotab kõnealune luba kehtivuse 31. detsembril 2021.
                  
               
                     (4)
                  
                  
                     Nõukogu direktiiviga 2009/162/EL (7) lisati direktiivi 2006/112/EÜ artikkel 168a, et piirata käibemaksu mahaarvamist proportsionaalselt ettevõtluse eesmärgil kasutamisega ja kohaldada seega tõhusamalt põhimõtet, mille kohaselt mahaarvamine toimub ainult siis, kui asjaomaseid kaupu ja teenuseid kasutatakse maksukohustuslase ettevõtluse eesmärgil. Otsuse 2009/791/EÜ artiklit 1 on muudetud, et lisada viide direktiivi 2006/112/EÜ artiklile 168a. Seepärast tuleb otsuse 2009/791/EÜ pealkirjas viidata ka direktiivi 2006/112/EÜ artiklile 168a.
                  
               
                     (5)
                  
                  
                     Komisjonis 19. veebruaril 2021 registreeritud kirjas esitas Saksamaa komisjonile taotluse pikendada luba jätkuvalt kohaldada meedet, millega tehakse erand direktiivi 2006/112/EÜ artiklitest 168 ja 168a, et jätta käibemaksu mahaarvamisõiguse kohaldamisalast täielikult välja kaubad ja teenused, mida maksukohustuslane kasutab üle 90 % ulatuses isiklikuks tarbeks või muul kui ettevõtluse eesmärgil, sealhulgas mittemajandusliku tegevuse tarbeks (edaspidi „erimeede“) (edaspidi „taotlus“). Taotlusega oli kaasas erimeetme kohaldamise aruanne, mis sisaldas ka käibemaksu mahaarvamise õiguse jaotusmäära läbivaatamist, nagu on nõutud otsuse 2009/791/EÜ artiklis 2.
                  
               
                     (6)
                  
                  
                     Direktiivi 2006/112/EÜ artikli 395 lõike 2 teise lõigu kohaselt edastas komisjon 17. märtsi 2021. aasta kirjadega taotluse teistele liikmesriikidele. Komisjon teavitas 18. märtsi 2021. aasta kirjas Saksamaad, et tal on taotluse hindamiseks kogu vajalik teave.
                  
               
                     (7)
                  
                  
                     Saksamaa sõnul on erimeede osutunud väga tõhusaks, lihtsustades käibemaksu kogumist ning hoides ära maksudest kõrvalehoidmist ja maksustamise vältimist. Erimeetmega vähendatakse ettevõtjate ja maksuhaldurite halduskoormust, kuna puudub vajadus jälgida nende kaupade ja teenuste edasist kasutamist, mille suhtes kohaldati mahaarvamist nende soetamise ajal. Seetõttu tuleks Saksamaale anda luba jätkata erimeetme kohaldamist veel ühe piiratud ajavahemiku jooksul kuni 31. detsembrini 2024.
                  
               
                     (8)
                  
                  
                     Kui Saksamaa peab vajalikuks erandi pikendamist pärast 2024. aastat, peaks ta esitama komisjonile taotluse 31. märtsiks 2024 koos aruandega erimeetme kohaldamise kohta, mis peaks sisaldama jaotusmäära läbivaatamist.
                  
               
                     (9)
                  
                  
                     Erimeetmel ei ole negatiivset mõju käibemaksust tulenevatele liidu omavahenditele.
                  
               
                     (10)
                  
                  
                     Otsust 2009/791/EÜ tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust 2009/791/EÜ muudetakse järgmiselt.
            
                        1)
                     
                     
                        Pealkiri asendatakse järgmisega:
                        „Nõukogu 20. oktoobri 2009. aasta otsus 2009/791/EÜ, millega lubatakse Saksamaa Liitvabariigil jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklitest 168 ja 168a“.
                     
                  
                        2)
                     
                     
                        Artikkel 2 asendatakse järgmisega:
                        
                           „Artikkel 2
                           Käesolev otsus kaotab kehtivuse 31. detsembril 2024.
                           Käesolevas otsuses sätestatud erandmeetme kohaldamise pikendamise taotlus tuleb esitada komisjonile 31. märtsiks 2024.
                           Taotlusele tuleb lisada meetme kohaldamise aruanne, mis sisaldab käesoleva otsuse alusel kohaldatava käibemaksu mahaarvamise õiguse jaotusmäära läbivaatamist.“
                        
                     
                  
         
            Artikkel 2
            Käesolev otsus jõustub selle teatavakstegemise päeval.
         
         
            Artikkel 3
            Käesolev otsus on adresseeritud Saksamaa Liitvabariigile.
         
         
            Luxembourg, 5. oktoober 2021
            
               
                  Nõukogu nimel
               
               
                  eesistuja
               
               A. ŠIRCELJ
            
         
         
            (1)  ELT L 347, 11.12.2006, lk 1.
         
            (2)  Nõukogu 28. veebruari 2000. aasta otsus 2000/186/EÜ, millega antakse Saksamaale luba kohaldada meedet, mis kaldub kõrvale kuuenda direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas) artiklitest 6 ja 17 (EÜT L 59, 4.3.2000, lk 12).
         
            (3)  Nõukogu 17. mai 1977. aasta kuues direktiiv 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas (EÜT L 145, 13.6.1977, lk 1).
         
            (4)  Nõukogu 13. mai 2003. aasta otsus 2003/354/EÜ, millega antakse Saksamaale luba kohaldada meedet, mis kaldub kõrvale kuuenda direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta) artiklist 17 (ELT L 123, 17.5.2003, lk 47).
         
            (5)  Nõukogu 19. novembri 2004. aasta otsus 2004/817/EÜ, millega lubatakse Saksamaal kohaldada meedet, mis kaldub kõrvale kuuenda direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta) artiklist 17 (ELT L 357, 2.12.2004, lk 33).
         
            (6)  Nõukogu 20. oktoobri 2009. aasta otsus 2009/791/EÜ, mille kohaselt lubatakse Saksamaa Liitvabariigil jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 168 (ELT L 283, 30.10.2009, lk 55).
         
            (7)  Nõukogu 22. detsembri 2009. aasta direktiiv 2009/162/EL, millega muudetakse direktiivi 2006/112/EÜ (mis käsitleb ühist käibemaksusüsteemi) teatavaid sätteid (ELT L 10, 15.1.2010, lk 14).